I sommer spilte VIF sin siste kamp på Ullevaal Stadion. Da sto deres nye stadion klart og dermed er det kun Norges Fotballforbund som bruker nasjonalarenaen som hjemmebane.

Nå kan Stabæk flytte til Lyns tidligere stadion. Bakgrunnen er at klubben snart skal bygge ny stadion på Nadderud og på et tidspunkt vil den nåværende arenaen ikke være mulig å spille på.

– Hvor vi skal spille i den perioden Nadderud stadion ikke er spillbar, er ikke klart. Men slik vi ser det, er Ullevaal Stadion eller Telenor Arena – hvis de vil ha oss – alternativene, sier Jon Tunold til Budstikka (krever innlogging).

Tunold er daglig leder i Stabæk.

Tidligere har sportssjef Inge André Olsen uttalt at laget fra Bærum ønsker å få større markedsandeler i Oslo. Nå kan altså klubben spille sine hjemmekamper i en hel sesong i hovedstaden.

– Vi har jo hatt et ønske om å bli hele Østlandets lag, så en sesong på Ullevaal hadde kanskje vært greit, spøker Tunold.

Stabæks nye stadion er politisk vedtatt, men foreløpig gjenstår det en god del planlegging. Forhåpentligvis står deres nye storstue klart i løpet av 2021. Den skal ha plass til 8000 tilskuere.

LES OGSÅ: Hamrén nærmer seg ny jobb